SSP โชว์กำไร 9 เดือนโต 60% ทะลุ 1.2 พันล้าน ปักหมุดปี 68 กำลังผลิตแตะ 500 MW
SSP โชว์ผลงาน 9 เดือนปี 65 กำไรโต 59% แตะ 1,225 ล้านบาท รับรู้กำไรโครงการโรงไฟฟ้าพลังงานแสงอาทิตย์ ฮิดากะ ในญี่ปุ่น มั่นใจผลงานปีนี้ “ออลไทม์ไฮ” เร่งขยายพอร์ตโรงไฟฟ้า Renewable ปักหมุดปี 68 กำลังการผลิตไฟฟ้าโตเท่าตัวแตะ 500 เมกะวัตต์
SSP โชว์ผลงาน 9 เดือนปี 65 กำไรโต 59% แตะ 1,225 ล้านบาท รับรู้กำไรโครงการโรงไฟฟ้าพลังงานแสงอาทิตย์ ฮิดากะ ในญี่ปุ่น มั่นใจผลงานปีนี้ “ออลไทม์ไฮ” เร่งขยายพอร์ตโรงไฟฟ้า Renewable ปักหมุดปี 68 กำลังการผลิตไฟฟ้าโตเท่าตัวแตะ 500 เมกะวัตต์
14 พ.ย. 2565

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยว่า ภาพรวมผลการดำเนินงานของกลุ่มบริษัทฯ สิ้นสุดวันที่ 30 กันยายน 2565 สำหรับงวด 9 เดือนของปี 2565 มีกำไรสุทธิอยู่ที่ 1,225.6 ล้านบาท เพิ่มขึ้น 454.5 ล้านบาท หรือ  59% จากงวดเดียวกันปีก่อน ซึ่งทำสถิติสูงสุดเป็นประวัติการณ์ต่อเนื่อง โดยมีปัจจัยสนับสนุนมาจากการรับรู้กำไรพิเศษในไตรมาสที่ 2/2565 จากขายโครงการโรงไฟฟ้าพลังงานแสงอาทิตย์ ฮิดากะ ในประเทศญี่ปุ่น ซึ่งมีกำไร 348.4 ล้านบาท แต่หากไม่รวมรายการดังกล่าว SSP  มีกำไรจากการดำเนินงานปกติ สำหรับงวด 9 เดือนของปี 2565 ที่ 848.2 ล้านบาท เพิ่มขึ้น 27.0% ขณะที่ EBITDA หลักจากการดำเนินงาน อยู่ที่ 1,884.9 ล้านบาท เพิ่มขึ้น 400.8 ล้านบาท เทียบงวดเดียวกันของปีก่อน
สำหรับงวดไตรมาส 3/2565 มีรายได้จากการขายและบริการ 739.9 ล้านบาท เพิ่มขึ้น 58.1 ล้านบาท หรือ 8.5 เทียบงวดเดียวกันของปีก่อน และมีกำไรหลักจากการดำเนินงาน 258.5 ล้านบาท เพิ่มขึ้น 0.7% เทียบงวดเดียวกันของปีก่อน ขณะที่ EBITDA หลักจากการดำเนินงาน อยู่ที่ 577.4 ล้านบาท เพิ่มขึ้น 42.1 ล้านบาท เทียบงวดเดียวกันของปีก่อน
ในส่วนของผลการดำเนินงานหลักที่เติบโตต่อเนื่องมาจากการรับรู้รายได้ของโครงการโรงไฟฟ้าชีวมวลขนาดกำลังการผลิต 9.9 เมกะวัตต์ , โครงการโรงไฟฟ้าพลังงานแสงอาทิตย์ LEO 1 ในประเทศญี่ปุ่น สัญญาซื้อขายไฟฟ้า 20 เมกะวัตต์ โครงการโรงไฟฟ้าพลังงานลม ในประเทศเวียดนาม สัญญาซื้อขายไฟฟ้า 48 เมกะวัตต์ และโรงไฟฟ้าวินด์ชัยฟาร์ม สัญญาซื้อขายไฟฟ้า 45 เมกะวัตต์ ซึ่งบริษัทฯถือหุ้นในสัดส่วน 25% และจะเห็นว่า โครงการต่างๆที่บริษัทฯเข้าไปลงทุนล้วนเป็นโครงการที่ประสบความสำเร็จ สามารถสร้างรายได้ในระดับที่ดีมาโดยตลอด
ด้านแผนการดำเนินธุรกิจในช่วงไตรมาส 4/2565 ยังมีทิศทางที่ดีอย่างต่อเนื่อง  โดยเฉพาะโรงไฟฟ้าพลังงานลม เนื่องจากเป็นซีซั่นที่ดีของลม ทั้งนี้บริษัทฯยังเตรียมปิดดีล M&amp;A อีก 1-2 ดีล ซึ่งอยู่ระหว่างขั้นตอนการเจรจา โดยเกี่ยวข้องกับธุรกิจ Renewable และธุรกิจที่อยู่ในธีมของ sustainable เพื่อการเติบโตอย่างยั่งยืนและสอดคล้องกับเทรนด์ในอนาคต นอกจากนี้บริษัทฯยังคงเดินหน้าขยายการลงทุนโรงไฟฟ้า Renewable ทุกรูปแบบ โดยมีความคืบหน้าในการลงทุนโครงการโรงไฟฟ้าพลังงานแสงอาทิตย์ LEO 2 ในประเทศญี่ปุ่น สัญญาซื้อขายไฟฟ้า 17 เมกะวัตต์  ซึ่งคาดว่ามีความพร้อมที่จะจ่ายไฟเข้าระบบเชิงพาณิชย์ (COD) ไตรมาส 2 ปี 2567  ซึ่งจะสนับสนุนให้มีกำลังการผลิตไฟฟ้าเพิ่มขึ้น ซึ่งบริษัทฯตั้งเป้าหมายจะมีกำลังการผลิตเพิ่มเท่าตัวแตะ 500 เมกะวัตต์ ในปี 2568  จากปัจจุบันกำลังการผลิตอยู่ที่ 232 เมกะวัตต์
“ตลอดระยะเวลาที่ผ่านมา จะเห็นได้ว่า SSP ประสบความสำเร็จในการเป็นโรงไฟฟ้า Renewable เต็มรูปแบบ   มีทั้ง green field และ brown field เน้นการใช้กลยุทธ์ทำ M&amp;A strategy มากขึ้น โดยเชื่อว่าหลังจากนี้จะได้เห็นพัฒนาการในการเติบโตอย่างชัดเจน ทำให้มั่นใจว่าภาพรวมทั้งปี 2565 แนวโน้มรายได้และกำไรจะสร้างสถิติสูงสุดใหม่ต่อเนื่องตามเป้าหมายที่วางไว้” นายวรุตม์ กล่าว